ઊંઝા ટાઉનમાં સોના-ચાંદીના ઘરેણાનાં એક વેપારીને મોડી સાંજે લૂંટારાઓએ આંતરી લૂંટના ઇરાદે હવામાં ગોળીબાર કરતા દોડધામ મચી ગઇ હતી. ઊંઝામાં કેસર ભવાની નામનો સોના-ચાંદીના ઘરેણાંનો શો-રૂમ ધરાવતા ભરતભાઇ પ્રજાપતિ સાંજે દુકાન બંધ કરી પોતાની કારમાં ઘર તરફ જતા હતા ત્યારે ડાભી રોડ પર બોલેરો ગાડીમાં આવેલા ચાર શખસોએ ગાડીને આંતરી ધોકા અને લાકડીથી ભરતભાઇની કારના કાચ તોડી હવામાં ફાયરિંગ કર્યું હતું. પરંતુ બૂમાબૂમ થતા લોકોનું ટોળું ભેગું થઇ જતાં પકડાઇ જવાના ભયે લૂંટારાઓ નાસી છૂટ્યા હતા. પોલીસે આ અંગે વધુ તપાસ હાથ ધરી છે.